久雨溪漲壽朋惠示長句次韻一首
作者：韓駒
朝代：宋

paragraphs: 緣雲細路投僧坊，路邊松柟森自行。
初來紫竹半含籜，白花忽已吹垂楊。
念昔聯翩背京洛，於時初登君子堂。
還朝我執太史筆，侍宴君持光祿觴。
由來用舍判殊路，玉堂絳闕遙相望。
公車推輪下庾嶺，我舟捩柁辭黄岡。
艱難晚厄汝溪上，天雨屬聞頽院墻。
不憂漏濕有新句，醉墨在紙猶淋浪。
桃花水漲鳥不渡，安得奮飛來我旁。
夜來顛風起天末，起占初日照屋梁。
明窗洗硯午陰寂，前榮觀棋春晝長。
百年未滿且挈挈，萬緣頓息寧皇皇。
更能伴我千鍾飲，徑欲因公倒槖装。